El millor regal és compartir el teu temps
11 de desembre de 2023

Si alguna cosa caracteritza el mes de desembre és l'arribada de les festes nadalenques. Dinars i sopars en família, regals, activitats d'oci… A vegades és difícil frenar a temps i no deixar que el realment important es veja tapat per un consum excessiu, tant de menjar i beguda com de productes que, a vegades, ni tan sols necessitem.

És per això que la Unitat de Prevenció de Conductes Addictives (UPCCA) de la Mancomunitat Camp de Túria aprofiten la campanya d'aquest mes per a recordar la ciutadania que el Nadal no serà millor perquè hi ha més regals sota l'arbre, ni perquè l'arbre és més alt que el del veí, ni perquè en les reunions familiars hi ha més botelles que en el corredor del supermercat. El que els teus familiars i amics i els teus fills i filles recordaran després d'aquestes festes seran tots aqueixos moments que no tenen preu: els que passaran amb tu.

Aquest Nadal, regala el teu temps, la teua atenció i el teu afecte a aquells que més vols. Pots triar regalar activitats en família, regalar una vesprada de manualitats, regalar una excursió en grup…

Tot això sense oblidar que l'alcohol i altres substàncies poden convertir-nos en algú que no som, fins i tot en algú que els altres preferisquen esborrar dels seus records nadalencs a causa de la xafogor, la humiliació o la violència.

Aquest Nadal, no deixes que cap mena de consum entele l'important. El millor regal és compartir el teu temps.